R100 000 uitgeloof ná kaping | Beeld
R100 000 uitgeloof ná kaping
Die Enough!-veldtog, wat ná 'n bloulig-kaping in Bryanston, Johannesburg, op die been gebring is, bied 'n beloning van R100?000 aan vir inligting wat tot die arrestasie en skuldigbevinding van die kapers kan lei. Ryan Pickford en lede van sy familie het met die veldtog begin nadat gewapende mans in polisie-uniforms hom op 18 Mei meer as twee uur as gyselaar aangehou en van sy Porsche Cayenne beroof het.
Pickford (35) het Vrydagaand by sy vrou en hul drie weke oue seun in die hoësorg-eenheid van die Morningside-kliniek gaan kuier. Hy was omstreeks 20:00 op pad huis toe toe 'n wit VW Golf GTI in die omgewing van die Leeuwkop-tronk hom begin agtervolg het. Die bestuurder van die Golf het blou ligte aangesit en aangedui dat Pickford van die pad moet aftrek, waarna die twee insittendes, wat soos polisiemanne aangetrek was, daarop aangedring het om die motor deur te soek.
Die mans het ook blou koeëlvaste baadjies gedra en R5-aanvalsgewere gehad.
Hy kon in dié stadium sy suster, Brenda Ross (47), bel en sê die polisie het hom van die pad laat aftrek. 'n Derde man in 'n glimbaadjie het aangestap gekom, waarna Pickford beveel is om hulle na die naaste polisie-padversperring te vergesel sodat hulle kan seker maak hy is nie dronk nie. Hy is geboei en agter in die Golf laat sit, saam met nog twee mans wat nie polisie-uniforms gedra het nie, maar wel handwapens by hulle gehad het. Die man in die glimbaadjie het in Pickford se motor weggery en die ander rowers het met hom rondgery. Hulle het probeer vasstel of sy motor 'n opsporingstoestel het, maar hy kon nie sê nie omdat dit sy werk se motor was. Hulle het omstreeks 22:00 sy selfoon en horlosie afgevat en hom langs 'n veld by Centurion afgelaai. Ross het gister gesê die veldtog kry steun. Meer inligting hieroor by www.­enough.co.za. – Ügen Vos Deel: